CELEX: 32013D0496
Language: bg
Date: 2013-10-07 00:00:00
Title: 2013/496/ЕС: Решение за изпълнение на Съвета от 7 октомври 2013 година за подлагане на веществото 5-(2-аминопропил)индол на мерки за контрол

12.10.2013   
            
            
               BG
            
            
               Официален вестник на Европейския съюз
            
            
               L 272/44
            
         РЕШЕНИЕ ЗА ИЗПЪЛНЕНИЕ НА СЪВЕТА
   от 7 октомври 2013 година
   за подлагане на веществото 5-(2-аминопропил)индол на мерки за контрол
   (2013/496/ЕС)
   СЪВЕТЪТ НА ЕВРОПЕЙСКИЯ СЪЮЗ,
   като взе предвид Договора за функционирането на Европейския съюз,
   като взе предвид Решение 2005/387/ПВР на Съвета от 10 май 2005 г. относно обмена на информация, оценката на риска и контрола върху новите психоактивни вещества (1), и по-специално член 8, параграф 3 от него,
   като взе предвид предложението на Европейската комисия,
   като има предвид, че:
   
               (1)
            
            
               В съответствие с член 6 от Решение 2005/387/ПВР на извънредно заседание на разширената Научна комисия на Европейския център за мониторинг на наркотици и наркомании (ЕЦМНН) беше изготвен доклад за оценка на риска относно новото психоактивно вещество 5-(2-аминопропил)индол, който впоследствие беше изпратен на Комисията и на Съвета на 16 април 2013 г.
            
         
               (2)
            
            
               Веществото 5-(2-аминопропил)индол е синтетично производно на индола, получено чрез заместване във фенилната част от пръстенната система на индола. Оказва се, че той е стимулиращо вещество, което може да има и халюциногенно въздействие. 5-(2-аминопропил)индол може да се намери най-вече в прахообразна форма, но също и под формата на таблетки и капсули, и се продава в интернет и в специализирани магазини, като се предлага като „химическо вещество за научноизследователски цели“. Освен това наличие на веществото е установено в проби от продавания като „легална дрога“ продукт „Benzo Fury“ и в таблетки, наподобяващи екстази.
            
         
               (3)
            
            
               Според наличната информация и данни острата токсичност на 5-(2-аминопропил)индол може да доведе до неблагоприятни за човека последици като тахикардия и хипертермия, както и да предизвика мидриаза, превъзбуда и треперене. 5-(2-аминопропил)индол може да си взаимодейства с други вещества, включително медицински продукти и стимуланти, които въздействат върху моноаминергичната система. Поради липсата на публикувани изследвания, в които се оценява неговата остра и хронична токсичност, психологическото и поведенческото му въздействие или потенциалът му да предизвиква зависимост, както и поради ограничената информация и данни, е трудно да се определи специфичното физическо въздействие на 5-(2-аминопропил)индол при човека.
            
         
               (4)
            
            
               В периода април—август 2012 г. в четири държави членки са регистрирани общо 24 смъртни случая, във връзка с които в проби, взети при аутопсия, е открито веществото 5-(2-аминопропил)индол, самостоятелно или в комбинация с други вещества. Макар да не е възможно да се определи със сигурност ролята на 5-(2-аминопропил)индол във всичките смъртни случаи, в някои от тях веществото е изрично посочено като една от възможните причини за смъртта. Ако това ново психоактивно вещество стане по-широко достъпно и използвано, последиците за личното и общественото здраве могат да бъдат значителни. Няма налична информация за социалните рискове, свързани с 5-(2-аминопропил)индол.
            
         
               (5)
            
            
               Девет европейски държави са докладвали на ЕЦМНН и Европейската полицейска служба (Европол), че са установили присъствието на 5-(2-аминопропил)индол. Няма данни за най-широко разпространената употреба на 5-(2-аминопропил)индол, но наличната ограничена информация сочи, че веществото може да се консумира в подобна за други стимуланти среда — у дома, в барове и нощни клубове или на музикални фестивали.
            
         
               (6)
            
            
               Няма информация, която да сочи, че 5-(2-аминопропил)индол се произвежда в Съюза, и няма доказателства, че в производството, разпространението или доставката на това ново психоактивно вещество е замесена организираната престъпност.
            
         
               (7)
            
            
               Веществото 5-(2-аминопропил)индол няма никаква позната, установена или призната медицинска стойност или приложение. Няма и разрешение за пускане на това ново психоактивно вещество на пазара на Съюза. Освен че се използва като референтен аналитичен стандарт и при научни изследвания, няма данни да се употребява за други цели.
            
         
               (8)
            
            
               Веществото 5-(2-аминопропил)индол не е било, нито понастоящем е предмет на оценка по системата на Организацията на обединените нации, по смисъла на Решение 2005/387/ПВР. Две държави членки контролират това ново психоактивно вещество съгласно националното си законодателство по силата на задълженията, произтичащи от Конвенцията на ООН за психотропните вещества от 1971 г. Пет европейски държави прилагат национално законодателство във връзка с нови психоактивни вещества, опасни стоки или лекарства и по този начин контролират веществото 5-(2-аминопропил)индол.
            
         
               (9)
            
            
               В доклада за оценка на риска се посочва, че не са налице достатъчни научни доказателства във връзка с веществото 5-(2-аминопропил)индол, и се изтъква, че са необходими допълнителни изследвания за определяне на здравните и социалните рискове, които то поражда. Въпреки това наличните доказателства и информация дават достатъчно основание за въвеждането на мерки за контрол спрямо веществото 5-(2-аминопропил)индол на територията на Съюза. Поради рисковете за здравето, които крие, както е документирано във връзка с присъствието му в няколко докладвани смъртни случая, поради факта, че потребителите могат да го консумират, без да знаят за това, както и поради липсата на медицинска стойност или приложение, по отношение на веществото 5-(2-аминопропил)индол следва да бъдат въведени мерки за контрол на територията на Съюза.
            
         
               (10)
            
            
               Тъй като шест държави членки вече контролират веществото 5-(2-аминопропил)индол чрез различни видове законодателни разпоредби, подлагането му на мерки за контрол на територията на Съюза би спомогнало за предотвратяването на евентуални пречки при трансграничното правоприлагане и съдебно сътрудничество, както и за защитата на потребителите от рисковете, които може да предизвика неговата употреба.
            
         
               (11)
            
            
               Решение 2005/387/ПВР предоставя на Съвета изпълнителни правомощия, за да позволи предоставянето на бърза, основана на експертно мнение реакция на равнището на Съюза на появата на нови психоактивни вещества, установени и докладвани от държавите членки, чрез подлагане на тези вещества на мерки за контрол на територията на Съюза. Тъй като условията и процедурата за упражняването на такива изпълнителни правомощия са изпълнени, следва да бъде прието решение за изпълнение с цел поставяне на веществото 5-(2-аминопропил)индол под контрол на територията на Съюза,
            
         ПРИЕ НАСТОЯЩОТО РЕШЕНИЕ:
   Член 1
   За новото психоактивно вещество 5-(2-аминопропил)индол се въвеждат мерки за контрол на територията на Съюза.
   Член 2
   До 13 октомври 2014 г. държавите членки вземат необходимите мерки в съответствие с националното си право за въвеждане за веществото 5-(2-аминопропил)индол на мерките за контрол и наказателноправните санкции, предвидени в законодателството им по силата на задълженията им, произтичащи от Конвенцията на ООН за психотропните вещества от 1971 г.
   Член 3
   Настоящото решение влиза в сила на двадесетия ден след публикуването му в Официален вестник на Европейския съюз.
   
   
      Съставено в Люксембург на 7 октомври 2013 година.
      
         
            За Съвета
         
         
            Председател
         
         J. BERNATONIS
      
   
   
      (1)  ОВ L 127, 20.5.2005 г., стр. 32.